钦定古今图书集成/明伦汇编/皇极典/第294卷 > 吴〈李子通〉
## 钦定古今图书集成/明伦汇编/皇极典/第294卷 > 吴〈李子通〉

《唐书李子通传》：“子通，沂州丞人。少贫，以渔猎为生。居
其乡，见斑白负戴，必代之。家有馀，则以赒人。而喜报
仇。隋大业末，长白山贼左才相自号博山公，子通依
之，以武力雄其间。乡人有陷贼者，子通专经护之。方
是时，群盗𣊻忍，独子通仁爱，归者遂多。不半岁，有徒
万人。才相畏忌子通，乃引众渡淮，与杜伏威合，为隋”
将来整所破，奔海陵，得众二万，自称将军。大业十一
年，僭号楚王。宇文化及杀炀帝，以右御卫将军陈棱
为江都太守。已而棱降，高祖授以总管，即守其郡。子
通攻棱，棱穷，乞师于沈法兴、杜伏威，伏威自将屯清
流，法兴遣子纶屯扬子间数十里。子通纳言毛文深
请募吴人，诈为法兴兵，夜袭伏威。二人遂交恶，无敢
先战者。子通得悉力取江都，遂据之，棱奔而免。子通
僭即皇帝位，国号吴，建元明政。齐贼乐伯通先为化
及守丹阳，即以众万馀降之。子通用为尚书左仆射，
又败法兴兵，遂取晋陵。以法兴所署掾李百药为内
史侍郎，典文檄；尚书左丞殷芊为太常卿，司礼乐。繇
是江南士人多归之。会伏威命辅公祏拔丹阳，进屯
溧水，子通战败，粮且尽，弃江都，保京口，伏威尽得其
地。俄东走太湖，裒散兵二万人，复张袭法兴吴郡，破
之，据馀杭，东举会稽，南距岭，西抵宣城，北太湖，悉有
之。武德四年，伏威遣将王雄诞讨子通，战苏州，败绩，
退保馀杭。雄诞进傅城，子通穷，乃降，伏威受之，并乐
伯通送京师，高祖薄其罪，赐宅一区，田五顷，赉予颇
厚。及伏威来朝，子通语伯通曰：“东南未靖，而伏威来，
我故兵多在江外，若收之可建大功。”遂皆亡。及蓝田
为关吏所获，并伏诛。方子通等僭盛时，复有朱粲、林
士弘、张善安亦窃名号于淮楚间。